壽龍津余此溪
作者：陳普
朝代：宋

paragraphs: 昔在辛酉年，余裁十有八。
翁時多十歲，無地貯英發。
世運欲轉移，正氣久鬰閼。
科場弊已極，無復分椒樧。
千里足難羈，須作奔泉竭。
閉目駭奔騰，掩耳羞嘈囋。
歸來分躬耕，復不禁芽枿。
蒯緱走杭越，觸藩不能脫。
紛紛夢中人，妄與談空闊。
翁兮獨家居，自得真機栝。
一日山河新，妙契靜中斡。
尚堪作子長，亦久抱惻怛。
遂生肥遯心，確乎不可拔。
人間閙蜂蝶，過目惟蹙頞。
惟有燕歸來，捲簾無阻遏。
室鳴孺悲瑟，門斷陳遵轄。
惟我拜床下，見侍隆中葛。
軀爲天地惜，日用詩書豁。
但見居深深，誰知活潑潑。
松柏晚叢立，薑桂老逾辣。
新年俄八十，道氣方蘭茁。
平生善養氣，不作宋人揠。
年來滋長茂，略不驚齒髮。
人生各有志，萬物不能奪。
善身背生色，濟世腓無胈。
一與時偕行，造物自見察。
人壽百二十，堯夫豈虛喝。
分數天所裁，與行自能達。
老彭祇諛言，但論道本末。
更閲五十番，飛蜂與斯蚻。